Ope brief: 'n Reuse-rooikaart vir Totalsports | Maroela Media
Dirk Hermann, bestuurshoof van Solidariteit, het 'n ope brief geskryf na aanleiding van Totalsports se besluit om kartonafbeeldings van die Springbokslot Eben Etzebeth uit sy winkels te verwyder:
Foto: Eben Etzebeth/Instagram
Geagte Anthony Thunström, uitvoerende hoof van The Foshini Group, die houermaatskappy van Totalsports,
Eben Etzebeth is jul winkel verbied. Sy kartonweergawe is verwyder. Dit is enkele dae voor die Rugbywêreldbeker-eindstryd. Hy speel sy hart uit vir Suid-Afrika, maar Totalsports verbied hom.
Saru het hom nie die trekpas gegee nie. Die anderkant van die saak moet eers gehoor word. Saru doen 'n behoorlike ondersoek onder leiding van 'n oudregter. Hulle sê Etzebeth is onskuldig tot hy skuldig bevind is.
Saru sê verder: "Ons kan nie net 'n speler skors nie. Wat dan as dit oor 'n paar weke blyk dat hy onskuldig is?"
Die Springbokkaptein Siya Kolisi sê Eben gaan speel.
Nie Totalsports nie! O, nee, hy moet die trekpas kry, want dalk gee hy kliënte aanstoot.
Julle skryf dat julle sport doen en nie in omstredenheid gewikkel wil wees nie. Julle sê julle kies nie kant nie en oordeel nie, en dan verwyder julle vir Eben om almal, volgens julle, gemaklik in die winkels te laat voel. Julle skep omstredenheid, kies kant, vel 'n oordeel en laat 'n groot deel van jul kliënte vervreemd voel.
In die Etzebeth-saak het die omstrede waarnemende regshoof van die Suid-Afrikaanse Menseregtekommissie (MRK), Buang Jones, Etzebeth tydens 'n gemeenskapvergadering, aangekla, skuldig bevind en gevonnis.
"Eben is daaraan gewoond om met moord weg te kom," het Jones gesê. Hy sê ook dat Etzebeth in 'n sel in Langebaan hoort, en vele meer.
Dit het later geblyk dat hy al die uitsprake gemaak het nog voordat die slagoffers hul verklarings afgelê het, voor Etzebeth sy kant kom stel het en voor daar enige billike prosesse gevolg is..
Nuwe politiek korrekte regsreëls word geskep. Die een kant van die saak is genoeg. Jy is skuldig op grond van hoe jy lyk. As ras beweer word, is daar nie reëls nie. Dit gaan nie oor jou skuld nie, maar oor hoe mense voel. Die waarheid mag nie in die pad van populisme staan nie.
Dis 'n nuwe soort boendoereg (ook genoem Lesufi-reg) wat buite die reg ontwikkel. Die gevaar is dat dit later die reg word.
Die gemeenskap begin later die boendoereg bevestig, want hulle is bang vir 'n "gepeupel".
Deur Eben te verwyder het Totalsports die boendoereg bevestig. Hy is nooit deur enige proses skuldig bevind nie, maar hy moet weg. Hy gaan dalk aanstoot gee. Dit gaan nie oor wat hy gedoen het en of hy dit gedoen het nie; hy moet net weg, want dit is polities korrek om dit te doen.
Dít het aanstoot gegee, nie net onder wit Suid-Afrikaners nie, maar onder almal wat aan basiese regsreëls glo.
Selfs die MRK het Buang Jones oor die vingers getik omdat hy te vinnig geskiet het, maar Totalsports sê Etzebeth moet weg.
Sonder om 'n oog te knip, val Totalsports in by reëls van die boendoehof. Hierdie reëls is egter nie die reëls van die meeste kliënte wat by julle koop nie. Die meeste van hulle, swart en wit, is bloot goeie mense wat sport wil beoefen en wat glo aan reg en regverdigheid.
Hulle is moeg vir dubbele standaarde met rassisme, dik vir vals rassisme-klagtes en siek en sat vir die blitsige rashowe. Hulle wil dit nie sien in die winkel waarheen hulle vir ontspanning gaan nie.
Natuurlik is dit jul reg om uit jul winkel te verwyder wie julle wil. Kliënte het ook die reg om te koop waar hulle wil.
Wat daardie aand in Langebaan gebeur het, weet ek nie, maar Totalsports weet ook nie. Wat ek wel weet, is dat Etzebeth se weergawe van die aand totaal anders as die klaers s'n is. Ek weet ook dat daar verskeie prosesse is om die waarheid te bepaal. Ek gaan nie die uitkoms vooruit loop nie, want ek weet nie. Ek weet egter wel dat Eben onskuldig is tot hy skuldig bevind is.
Terwyl die Springbokke Suid-Afrika se bankvaste steun verdien, besluit 'n sportwinkel om dae voor die eindstryd omstredenheid rondom die Bokke te voed.
Politieke korrektheid is soms ver van die werklikheid.
Saterdag gaan Eben Etzebeth uit Totalsports se winkels wees, maar in miljoene Suid-Afrikaners se huise. Hulle gaan juig as hy 'n lynstaanbal afvat. Miljoene, swart en wit, gaan hulle kele hees skree vir Eben en al die ander spelers in hulle huise. Hulle gaan nie ras sien nie, maar rugby.
Julle het 'n fout gemaak, Totalsports. Vra om verskoning en maak dit reg.
Bestuurshoof van Solidariteit
Dirk, baie dankie. Jy slaan die spyker op die kop. Koebaai Totalsports.
Totalsports = Toe beursie
Nou het julle sports van jul eie!
Welkom by die boikot lysie Totalsports!!
leer besighede nie……spur…miway ens. Kan enige besigheid in hierdie ekonomie tyd sulke kanse vat. NO more foschini group shopping